Мб’я (гуарані)

Мб’я (саманазва mby’as) — індзейскі народ у Паўднёвай Амерыцы. Жывуць у Парагваі, Аргенціне, Уругваі і Бразіліі. Агульная колькасць (2021 г.) — 34 300 чалавекGuarani, Mbya.

Мб’я лічацца часткай гуарані, якая ў XVII—XVIII стст. не далучылася да жыцця ў езуіцкіх місіях або пакінула іх, каб працягваць традыцыйны лад жыцця. Назва паходзіць ад узвышша Мбаэвера на левым беразе ракі Параны. На ўсходзе насялялі раён вакол вадаспадаў Ігуасу. У XIX ст. тэрыторыі мб’я аказаліся падзеленымі паміж Парагваем, Бразіліяй і Аргенцінай.

Асноўныя заняткі мб’я — сельская гаспадарка, дробнае рамяство і наёмная праца на буйных плантацыях і прамысловых прадпрыемствах. Мб’я цярпяць на недахоп зямлі. У Бразіліі і Парагваі актыўна ўдзельнічаюць у руху індзейцаў за свае правы.

Нягледзячы на тое, што цяпер мб’я насяляюць тэрыторыі, якія падвяргаюцца актыўнай еўрапеізацыі, і многія з іх прынялі хрысціянства, яны захоўваюць многія дахрысціянскія традыцыі — інстытуты спадчынных правадыроў і шаманаў, шматлікія міфы і рытуалы. Рытуалы дапамагаюць падтрымліваць асобную самасвядомасць і не змешвацца з навакольным еўрапейскім і крэольскім насельніцтвам.

Родная мова мб’я блізкая да парагвайскай гуарані. Падзяляецца на 2 дыялекты. Шаманы карыстаюцца таемнай гаворкай.

 Спасылкі 

 Pueblo Mbya Guaraní
 Tomar asiento. La concepción y el nacimiento mbyá guaraní
 Mbya-guaraní. Yma roiko porã ve, «antes vivíamos muy bien»
 Los Mbya guaraní: Guardianes ancestrales de la tierra y la cultura
 Guarani Mbya — Pueblos Indígenas en Brasil

Катэгорыя:Гуарані
Катэгорыя:Народы Парагвая
Катэгорыя:Народы Аргенціны
Катэгорыя:Народы Бразіліі